b'\n_START_ARTICLE_\nNationale Godsejere\n_START_PARAGRAPH_\nDe Nationale Godsejere var en dansk politisk retning 1864- ca. 1880.\n_START_SECTION_\nBaggrund\n_START_PARAGRAPH_\nVed Reformationen i 1536 blev godsejerne til rigets F\xc3\xb8rste Stand. Frem til 1848 havde godsejerne den afg\xc3\xb8rende politiske indflydelse i Danmark. Indtil 1660 ud\xc3\xb8vede de deres politiske magt gennem Rigsr\xc3\xa5det. Derefter gav deres samarbejde med de enev\xc3\xa6ldige konger dem en stor indflydelse._NEWLINE_Ved Junigrundloven af 1849 mistede godsejerne deres politiske magt. Frem til 1864 var der kun f\xc3\xa5 godsejere, der deltog i politik, og som gruppe fik de ingen indflydelse p\xc3\xa5 den almindelige politik i landet. _NEWLINE_\xc3\x98konomisk er godsejerne stadig i stand til at varetage deres interesser. De f\xc3\xa5r s\xc3\xa5ledes H\xc3\xb8jre og De Nationalliberale til at afvise Bondevennernes krav om afskaffelse af f\xc3\xa6stev\xc3\xa6senet.\n_START_SECTION_\nGrundloven af 1866\n_START_PARAGRAPH_\nDe Nationalliberale fik skylden for den tabte krig i 1864, og de m\xc3\xa5tte overlade magten til en konservativ embedsmandsregering. Denne regering k\xc3\xb8rte dog fast allerede i 1865. _NEWLINE_Landet havde brug for en ny politisk gruppe, der ikke var belastet af 15 \xc3\xa5rs fejlslagne fors\xc3\xb8g p\xc3\xa5 at l\xc3\xb8se konklikten mellem de danske og tyske dele af Monarkiet. De Nationale Godsejere var s\xc3\xa5den en ny politisk gruppe, og de dannede deres f\xc3\xb8rste regering i 1865. _NEWLINE_Landets forfatningsforhold var indviklede. P\xc3\xa5 nogle omr\xc3\xa5der gjaldt Junigrundloven af 1849. P\xc3\xa5 andre omr\xc3\xa5der gjaldt Novemberforfatningen af 1863. Der var politisk enighed om, at landet kun skulle have \xc3\xa9n grundlov, men partierne var uenige om indholdet i en s\xc3\xa5dan grundlov. _NEWLINE_Godsejerne \xc3\xb8nskede et landsting, som de selv beherskede. P\xc3\xa5 grund af store mods\xc3\xa6tninger mellem Bondevennerne og De Nationalliberale lykkedes det faktisk godsejerne at n\xc3\xa5 deres m\xc3\xa5l. De lovede Bondevennerne et landsting pr\xc3\xa6get af landbruget, mens De Nationalliberale fik l\xc3\xb8fte om et landsting pr\xc3\xa6get af de velst\xc3\xa5ende. _NEWLINE_De nye landsting blev dog bek\xc3\xa6mpet af Det Nationale Venstre og af Tschernings fl\xc3\xb8j af Bondevennerne.\n_START_SECTION_\nKoalition med De Nationalliberale\n_START_PARAGRAPH_\nDa den nye grundlov var vedtaget afbr\xc3\xb8d godsejerne deres samarbejde med Bondevennerne. I \xc3\xa5rene 1866-1875 var regeringerne koalitioner mellem godsejere og nationalliberale. I 1875 dannede J.B.S. Estrup en ren godsejerregering.\n_START_SECTION_\nOpl\xc3\xb8sning af partiet\n_START_PARAGRAPH_\nOmkring 1880 smeltede De Nationalliberale, De Nationale Godsejere og resterne af Mellempartiet sammen til \xc3\xa9t parti, der antog navnet H\xc3\xb8jre.'